First Blood (μυθιστόρημα)

To First Blood είναι ένα βιβλίο του Καναδού συγγραφέα Ντέιβιντ Μορέλ από το 1972. Στο πρώτο του αυτό μυθιστόρημα καταδικάζεται ο πόλεμος του Βιετνάμ και οι δυσμενείς επιπτώσεις του για τους στρατιώτες που υπηρέτησαν σε αυτόν.

Χαρακτήρες στο μυθιστόρημα 
Σερίφης Τιζλ: Ο Γουίλφρεντ Τιζλ είναι ο σερίφης της μικρής πόλης Μάντισον του Κεντάκυ. Ο πρώην πεζοναύτης είναι βετεράνος της Κορέας, παρασημοφορημένος με το Σταυρό Εξαίρετων Πράξεων. Αυτή τη στιγμή βιώνει διαζύγιο. 

Ράμπο: Ο νεαρός Ράμπο είναι βετεράνος του Βιετνάμ, επίσης ήρωας πολέμου παρασημοφορημένος με το Μετάλλιο του Κογκρέσου. Στον πόλεμο ήταν στρατιώτης ελίτ, μια τέλεια εκπαιδευμένη φονική μηχανή. Τώρα είναι άνεργος, έχει μακρύ μαλλί και μούσι και ζει μια ζωή δίχως στόχους και κάθε είδους κοινωνικές επαφές. 

Συνταγματάρχης Τράουτμαν: Ο Τράουτμαν είναι ο πρώην εκπαιδευτής του Ράμπο.

Πλοκή μυθιστορήματος 
Η ιστορία του βιβλίου εξελίσσεται γύρω από την σύγκρουση των δυο βετεράνων πολέμου. 
Στην άστοχη πορεία του ο Ράμπο περνά από το Μάντισον, όπου κάνει στάση για να φάει κάτι. Ο σερίφης Τιζλ τον περνά για περιπλανώμενο αλήτη και ευγενικά αλλά σταθερά τον οδηγεί στην άκρη της πόλης για να την εγκαταλείψει. Η ευγένειά του όμως χάνεται όταν τον ξανασυναντά στο ντάινερ της πόλης. Λεει στη σερβιτόρα να βάλει την παραγγελία του νεαρού σε σακούλα και τον συνοδεύει ξανά στην άκρη της πόλης. 
Για να είναι σίγουρος ότι δεν θα επιστρέψει ξανά, παρκάρει το περιπολικό του σε ένα στενό και παρακολουθεί την κεντρική οδό. Αφού ο Ράμπο επανειλημμένως αγνοεί τον Τιζλ και εμφανίζεται και πάλι στην πόλη, ο εξοργισμένος σερίφης τον συλλαμβάνει για αλητεία και αντίσταση κατά της αρχής. Η κατοπινή του προσπάθεια να «τιθασεύσει» το Ράμπο (προσπαθεί να τον κουρέψει και να τον ξυρίσει μετά βίας) καταλήγει σε ανελέητο ανθρωποκυνηγητό στα βουνά του Κεντάκυ. Ο βετεράνος του Βιετνάμ επιστρέφει στο ρόλο της θανάσιμης φονικής μηχανής που κατείχε στον πόλεμο, σκοτώνει αμέτρητους αστυνομικούς και στρατιώτες της Εθνοφρουράς και καταστρέφει ένα μεγάλο μέρος του Μάντισον, πριν τελικά τον σκοτώσει ο πρώην εκπαιδευτής του, ο συνταγματάρχης Τράουτμαν.

Κριτικές 
 Newsweek: "A first-rate thriller." 
 Minneapolis Tribune: "One of the finest chase novels you will ever read." 
 Dean Koontz, συγγραφέας του Sole Survivor: "An absolute master of the thriller."

Επιπλέον πληροφορίες 
 Το 1981 γυρίστηκε η εμπορικά επιτυχημένη ομώνυμη κινηματογραφική ταινία (ελληνικός τίτλος: «Ράμπο: Το Πρώτο Αίμα») σε σκηνοθεσία του Τεντ Κότσεφ και με πρωταγωνιστή το Σιλβέστερ Σταλόνε. Παρόλο όμως το γεγονός ότι βασίζεται στο μυθιστόρημα του Μορέλ, η ταινία διαφέρει σε αρκετά σημεία, κάνοντας τον Ράμπο πιο συμπονετικό (του δίνεται και το μικρό όνομα «John», ενώ στο βιβλίο λέγεται απλά «Ράμπο») και δαιμονοποιώντας τους αστυνομικούς. Επίσης στην ταινία δεν σκοτώνει κανέναν και επιζεί στο τέλος, ενώ στο βιβλίο τα θύματά του είναι αμέτρητα. Η ταινία ωθεί τον χαρακτήρα του Ράμπο από τη θέση του ψυχρού και αιμοβόρου δολοφόνου στη θέση του τραγικού ήρωα. 
 Ο Ντέιβιντ Μορέλ είπε σε πολλές συνεντεύξεις ότι όταν το 1968 άρχισε την εργασία του για το «First Blood», ήταν επηρεασμένος από το μυθιστόρημα «Rogue Male» του Τζέφρι Χάουζχολντ.

Πηγές 

 David Morrell: First Blood, Warner Books 2000 – ISBN 0-446-36440-1

Μυθιστορήματα του Ντέιβιντ Μορέλ
Μυθιστορήματα που έγιναν ταινίες